Den 1. august giver politiassistent Per Nielsen landbetjent-stafetten videre. Det sker efter 41 års tjeneste i politiet og mange år på Læsø - og de seneste år som den eneste landbetjent i Nordjylland. - Per har passet posten som kredsens eneste landbetjent i 12 og et halvt år, og det har han gjort fortrinligt med en fin fornemmelse for det menneskelige og det lokale. Jeg vil gerne sige Per en stor tak for hans indsats, og jeg ønsker ham alt godt i sin nye hverdag, lyder det fra vicepolitiinspektør John Henriksen, Frederikshavn Politistation, som er Per Nielsens leder. Per Nielsen går på pension - og flytter væk fra øen - for at bo tættere på hele familien. Den nye landbetjent Afløseren på Læsø er politiassistent Peter Mortensen, der kommer fra en stilling som kriminaltekniker i Rigspolitiet. Han har 20 års bred politifaglig erfaring og et stort ønske om at engagere sig i det lokale liv. - Jeg så, at stillingen som landbetjent på Læsø var ledig, og det satte gang i snakken derhjemme. Efter at have besøgt Læsø og talt med Per og hans kone flere gange, var vi solgt. Vi faldt fuldstændig for øen, både naturen og den venlighed vi mødte herovre, fortæller 47-årige Peter Mortensen, der kommer fra Rødovre og blandt andet har arbejdet som hundefører i mange år. Særligt dét at være tæt på lokalbefolkningen er noget, som den nye landbetjent ser frem til. - Arbejdet med kriminaltekniske undersøgelser er spændende, men jeg vil gerne tilbage i en stilling, hvor relationer til andre mennesker betyder rigtig meget. Så jeg glæder mig enormt til at møde folk og samarbejdspartnere på øen og i det hele taget blive en del af det lokale liv på Læsø, siger Peter Mortensen. Politiassistent Peter Mortensen flytter til Læsø sammen med sin kone og børn. Peter Mortensen får efter planen i september en politihundehvalp, som han selv træner op.

Referat:
Fra august går Læsøs landbetjent Per Nielsen på pension. Afløseren er fundet i Rødovre.